ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0784/98 υποβολή: Roberta Angelilli (NI) προς την Επιτροπή (18 Μαρτίου 1998)

Θέμα: Νομοθετικές διατάξεις της Ιταλίας όσον αφορά το εμπόριο

Το πρόσφατο νομοθετικό διάταγμα περί ρυθμίσεως εμπορικών θεμάτων που ενέκρινε το Συμβούλιο Υπουργών της Ιταλικής Δημοκρατίας στις 16 Ιανουαρίου 1998 (κατ' εξουσιοδότηση του άρθρου 4 του Νόμου 59/97) προβλέπει την καθολική κατάργηση της άδειας για τις μικρές εμπορικές επιχειρήσεις μέχρι 300 τ.μ. (άρθρο 4), την κατάργηση της υποχρέωσης εγγραφής στο εμπορικό μητρώο για άσκηση εμπορικών δραστηριοτήτων (άρθρο 5) και την υπαγωγή των δεκατεσσάρων ομάδων προϊόντων σε δύο μόνο κατηγορίες: τα εδώδιμα και τα μη εδώδιμα προϊόντα (άρθρο 5, εδάφιο 1).

Οι διατάξεις αυτές θα επιφέρουν αναρχία στην αγορά και θα διαταράξουν σοβαρά την ισορροπία του τομέα με επιζήμιες συνέπειες για τις μικρές μονάδες που αντιπροσωπεύουν περίπου 900.000 μικρές επιχειρήσεις 7 επίσης, θα επιφέρουν απώλεια 60.000 περίπου θέσεων εργασίας. Πρέπει να σημειωθεί ότι με το διάταγμα αυτό η σημερινή αξία των αδειών (σημαντική σε πολλές περιπτώσεις) για άσκηση εμπορικών δραστηριοτήτων θα εκμηδενισθεί. Το μέτρο αυτό θα βλάψει οικονομικά όσους είχαν ήδη λάβει την άδεια πριν από την εφαρμογή της διάταξης και ενδέχεται να παραβιάσει το άρθρο 85 της Συνθήκης ΕΚ. Πράγματι, θα δημιουργήσει πλεονεκτικούς όρους για τις νέες επιχειρήσεις οι οποίες θα μπορούσαν να ασκήσουν αθέμιτο ανταγωνισμό επειδή δεν υφίστανται -όπως κατά το παρελθόν- το κόστος για την εκίνηση της εμπορικής δραστηριότητάς τους. Τέλος, η ελευθέρωση που εισάγεται για τα εμπορικά καταστήματα επιφάνειας μέχρι 300 τ.μ. θα επιφέρει υπερβολική αύξηση των mini-market, των μικρών εμπορικών καταστημάτων και αποθηκών που πωλούν με μειωμένες τιμές ή λειτουργούν με το σύστημα των εκπτώσεων, σε μία πραγματικότητα αγοράς όπως είναι της Ιταλίας όπου η μέση επιφάνεια εμπορικού καταστήματος κυμαίνεται από 100 τ.μ. έως 120 τ.μ.. Υπό το πρίσμα των ανωτέρω ερωτάται η Επιτροπή:

1. Δεν κρίνει ότι τα εν λόγω μέτρα αντίκεινται στις διατάξεις των οδηγιών 64/223/ΕΟΚ ((ΕΕ 56, 04.04.1964, σελ. 863.)) και 68/363/ΕΟΚ ((ΕΕ L 260, 22.10.1968, σελ. 1.)) σχετικά με το λιανικό και το χονδρικό εμπόριο;

2. Δεν κρίνει ότι τα εν λόγω μέτρα αντίκεινται σε ό,τι πρεσβεύει το «Πράσινο Βιβλίο για το Εμπόριο» (Δελτίο της Επιτροπής των Ευρωπαϊκών Κοινοτήτων - Συμπλήρωμα, αριθ. 2/97), το οποίο, ενώ θέτει ως στόχο τη μεγαλύτερη ελευθέρωση του τομέα, υπογραμμίζει την ανάγκη να ικανοποιηθεί η εν λόγω απαίτηση χωρίς να τεθούν σε κίνδυνο οι θέσεις εργασίας;

3. Δεν κρίνει ότι τα εν λόγω μέτρα ενδέχεται να αποβούν εις βάρος του ελεύθερου ανταγωνισμού;

4. Ποια είναι η γενική άποψη της Επιτροπής επί του θέματος αυτού;

Απάντηση του/της κ. Monti εξ ονόματος της Επιτροπής (28 Μαΐου 1998)

Επί του παρόντος, η Επιτροπή εξετάζει διεξοδικά το πρόβλημα που έθεσε το Αξιότιμος Μέλος του Κοινοβουλίου και δε θα παραλείψει να την ενημερώσει σχετικά το ταχύτερο δυνατό.
ΓΡΑΠΤΗ ΕΡΩΤΗΣΗ E-0739/98 υποβολή: Klaus Lukas (NI) προς την Επιτροπή (18 Μαρτίου 1998)

Θέμα: Δυσμενείς διακρίσεις σε βάρος πρακτορείων που δεν ανήκουν στην ΑΒΤΑ

Από έγγραφα που μου υποβλήθηκαν προκύπτει ότι τοπικές σχολικές αρχές που διοργανώνουν ταξίδια στη Μεγάλη Βρετανία και που δεν είναι μέλη της βρετανικής ένωσης ταξιδιωτικών πρακτόρων (ΑΒΤΑ), ή δεν εδρεύουν στη Μεγάλη Βρετανία, υφίστανται σοβαρές διακρίσεις. Έτσι για παράδειγμα, υποδείχτηκε σε καθηγητές από τις τοπικές αυτές εκπαιδευτικές αρχές να μην επιλέγουν επ' ουδενί λόγω μη βρετανούς ταξιδιωτικούς πράκτορες ή εταιρίες που δεν είναι μέλη της ένωσης αυτής για τη διοργάνωση σχολικών εκδρομών σε χιονοδρομικά κέντρα στην Αυστρία. Σε περίπτωση που δεν συμμορφωθούν με την υπόδειξη αυτή, απλώς δεν θα εγκρίνεται το μάθημα της χιονοδρομίας. Η συμπεριφορά αυτή καθίσταται ακόμη πιο ανεξήγητη από το γεγονός ότι το επιχείρημα της «καλύτερης» διασφάλισης των χρημάτων των πελατών από μέλη της βρετανικής ένωσης ταξιδιωτικών πρακτόρων δεν μπορεί να ευσταθήσει, αφού η εταιρία με την οποία επρόκειτο να διοργανωθεί το ταξίδι υπόκειται στον αυστριακό κανονισμό για τα πρακτορεία ταξιδίων (διασφάλιση των χρημάτων των πελατών) ο οποίος κανονισμός αντιστοιχεί απολύτως με την βρετανική προσαρμογή σε εθνικό δίκαιο (ομαδικά ταξίδια, ομαδικές διακοπές και κανονισμοί ομαδικών περιηγήσεων 1992) της ίδιας κοινοτικής οδηγίας. Για να μπορέσει παρ' όλα αυτά να προσφέρει τμήματα χιονοδρομιών το εν λόγω αυστριακό πρακτορείο, προσπάθησε (παρ' όλο το προκύπτον σημαντικό επιπλέον κόστος) να εγγραφεί μέλος στην ένωση ΑΒΤΑ. Αυτό όμως δεν κατέστη δυνατόν αφού το καταστατικό της ένωσης είναι συντεταγμένο κατά τρόπο ώστε να επιτρέπει εκ των πραγμάτων της εισδοχή μόνο βρετανικών εταιριών. Η συμπεριφορά των τοπικών σχολικών αρχών ιδίως σε συνδυασμό με τις μεθόδους που χρησιμοποιεί η ένωση βρετανών ταξιδιωτικών πρακτόρων, οδηγεί στην αναίρεση όλων των καλών προθέσεων πάνω στις οποίες στηρίζεται η δημιουργία της ενιαίας αγοράς.

1. Γνωρίζει η Επιτροπή αυτά τα γεγονότα;

2. Πώς κρίνει η Επιτροπή τη συμπεριφορά της ένωσης βρετανών ταξιδιωτικών πρακτόρων ή των τοπικών σχολικών αρχών;

3. Τί προτίθεται να πράξει η Επιτροπή κατά της συμπεριφοράς αυτής της ένωσης βρετανών ταξιδιωτικών πρακτόρων ή αυτής των τοπικών σχολικών αρχών;

Απάντηση του κ. Monti εξ ονόματος της Επιτροπής (8 Μαΐου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0838/98 υποβολή: Roberta Angelilli (NI) προς την Επιτροπή (26 Μαρτίου 1998)

Θέμα: Εικαζόμενες παρατυπίες του ιταλικού φορέα επαγγελματικής κατάρτισης της Ενώσεως Ιταλών Εργαζομένων (Enfap UIL) στη διαχείριση των συνεισφορών των ΕΚΤ για την επαγγελματική κατάρτιση

Τις τελευταίες ημέρες, κυκλοφόρησε είδηση που αφορά και νέα περιστατικά παράτυπης διαχείρισης κονδυλίων για την επαγγελματική κατάρτιση στη διοικητική περιφέρεια του Λάτσιο. Στις 7 παρελθόντος Φεβρουαρίου, ο Γενικός Διευθυντής του Ιταλικού Ιδρύματος Κοινωνικής Πρόνοιας (INPS), Δρ. Penna, διαβίβασε στον Επιθεωρητή αρμόδιο για τον προϋπολογισμό της περιφέρειας του Λάτσιο, κ. Angiolo Marroni, επιστολή με την οποία καταγγέλλει ότι ένας από τους φορείς διαχείρισης των κονδυλίων για την επαγγελματική κατάρτιση, ο Enfap UIL, κατακράτησε από το 1992 μέχρι σήμερα 13 δισεκ. λιρών Ιταλίας από τις συνεισφορές κοινωνικής πρόνοιας για τους υπαλλήλους του. Παρ' όλα αυτά, από τον Μάρτιο μέχρι τον Δεκέμβριο 1997, η διοικητική περιφέρεια του Λάτσιο κατέβαλε στον Enfap UIL περίπου 10 δισεκ. λιρών Ιταλίας σύμφωνα με τις συμβάσεις που ισχύουν για την επαγγελματική κατάρτιση.

Ήδη στο παρελθόν, είχαν παρατηρηθεί ανάλογα επεισόδια ενεργειών αμφίβολης νομιμότητας σε ό,τι αφορά τη διαχείριση κονδυλίων για την επαγγελματική κατάρτιση στη διοικητική περιφέρεια του Λάτσιο, όπως στην περίπτωση της έρευνας που κινήθηκε ως αποτέλεσμα προγενέστερων ερωτήσεών μου η οποία κατέληξε με καταγγελίες για σύσταση συμμορίας και απάτες που διέπραξαν οι εν λόγω φορείς διαχείρισης. Ανάμεσα στους φορείς αυτούς ήταν και ο Enfap που, παρ' όλα αυτά, εξακολούθησε να είναι συμβεβλημένος και με το πλέον πρόσφατο Ευρωπαϊκό Κοινωνικό Ταμείο, μέσω του οποίου ανέλαβε να πραγματοποιήσει 40 περίπου σειρές μαθημάτων επαγγελματικής επιμόρφωσης.

Υπό το πρίσμα των ανωτέρω στοιχείων, ερωτάται η Επιτροπή:

1. Ήταν ήδη εν γνώσει των όσων συνέβησαν;

2. Δεν κρίνει σκόπιμο να κινήσει νέα έρευνα σε ό,τι αφορά τη διαχείριση των κονδυλίων του ΕΚΤ για την επαγγελματική κατάρτιση στη διοικητική περιφέρεια του Λάτσιο;

3. Δεν κρίνει σκόπιμο να ζητήσει τη διακοπή της σύμβασης με τους υπό ανάκριση φορείς, τουλάχιστον μέχρις ότου διελευκανθεί η στάση τους ενώπιον της Ιταλικής Δικαιοσύνης;

4. Μπορεί να εκφέρει γενική άποψη εφ' όλου του ζητήματος;

Απάντηση του κ. Flynn εξ ονόματος της Επιτροπής (3 Απριλίου 1998)

Η Επιτροπή δε γνωρίζει τα γεγονότα που αναφέρει το Αξιότιμο Μέλος του Κοινοβουλίου. Διεξάγει έρευνα στο εν λόγω κράτος μέλος και δε θα παραλείψει να γνωστοποιήσει στο Αξιότιμο Μέλος του Κοινοβουλίου το αποτέλεσμα της έρευνας αυτής.
ΓΡΑΠΤΗ ΕΡΩΤΗΣΗ E-0849/98 υποβολή: Marco Cellai (NI) προς την Επιτροπή (26 Μαρτίου 1998)

Θέμα: Προσφυγή της Επιτροπής στο Δικαστήριο των Ευρωπαοκών Κοινοτήτων

Δεδομένου ότι, σύμφωνα με ειδήσεις από τον τύπο του παρελθόντος Δεκεμβρίου, η Επιτροπή αποφάσισε να προσφύγει στο Δικαστήριο των Ευρωπαϊκών Κοινοτήτων στο πλαίσιο διαδικασίας κατά παραβάσεως την οποία κίνησε κατά της Ιταλικής Κυβέρνησης επειδή η τελευταία παρέλειψε να προβλέψει μεταβατική περίοδο για τον νόμο 236/95 υπέρ της κατοχύρωσης των κεκτημένων δικαιωμάτων των γλωσσικών συνεργατών (τέως λεκτόρων ξένης γλώσσας) οι οποίοι απασχολούντο στα Ιταλικά πανεπιστήμια βάσει του ΠΔ 382/80 7 λαμβάνοντας υπόψη ότι η διαδικασία αυτή αγνοεί στην ουσία την έννοια της αποφάσεως του Δικαστηρίου (5ο τμήμα) της 20ής Νοεμβρίου 1997 7 κρίνοντας ότι και η σημερινή διαδικασία βασίζεται, προφανώς, σε μία εσκεμμένη σύγχυση ανάμεσα στους όρους «lecturer» και «lettore» 7 δεδομένου ότι η Επιτροπή δεν αιτιολόγησε κατ' ουδένα τρόπο σε ποιο σημείο η Ιταλική Κυβέρνηση δεν τήρησε τα «κεκτημένα δικαιώματα», αφ' ής στιγμής η ρύθμιση που εισήχθη με τον νόμο 236/95 εξασφαλίζει την κατοχύρωση των κεκτημένων δικαιωμάτων των ενδιαφερομένων στο πλαίσιο του προηγούμενου νομοθετικού πλαισίου και, επιπλέον, βελτιώνει συνολικά τη μεταχείριση των γλωσσικών συνεργατών,

ερωτάται η Επιτροπή:

1. επηρεάσθηκε, και μέχρι ποίο βαθμό, η απόφαση της Επιτροπής από όσα εγράφησαν σε ορισμένα φύλλα του τύπου ή από γνώμες που εξέφρασαν μέλη του Ευρωπαϊκού Κοινοβουλίου;

2. Ποιες είναι οι νομικές βάσεις που θεμελιώνουν αυτή την προσφυγή;

Απάντηση του κ. Monti εξ ονόματος της Επιτροπής (5 Ιουνίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0862/98 υποβολή: Ursula Schleicher (PPE) προς το Συμβούλιο (31 Μαρτίου 1998)

Θέμα: Συνέπειες της απαγόρευσης της διαφήμισης προοόντων καπνού

Μπορεί να δοθεί ερμηνεία στην οδηγία ότι κάθε χρησιμοποίηση του ονόματος ή του σήματος προϊόντων καπνού και για άλλα προϊόντα πρέπει να θεωρείται κατ' αρχήν ως «καταστρατήγηση» της απαγόρευσης της διαφήμισης;

Εάν ναι, ισχύει αυτό και για την περίπτωση συμπτωματικής συνωνυμίας (π.χ. «St. Moritz» ως θέρετρο και συγχρόνως ως μάρκα τσιγάρων) καθώς και στην περίπτωση που το σήμα προϊόντος που δεν είναι προϊόν καπνού είναι παλαιότερο από το σήμα του προϊόντος καπνού;

Εάν όχι, ποιος αποφασίζει ή πρέπει να αποδείξει ότι η καταστρατήγηση είναι ηθελημένη;

Κοινή απάντηση στις γραπτές ερωτήσεις E-0856/98, Ε-0857/98, Ε-0858/98, Ε-0859/98, Ε-0860/98, Ε-0861/98, και Ε-0862/98 (13/14 Ιουλίου 1998)

'Οπως γνωρίζει το αξιότιμο μέλος του Κοινοβουλίου, το Ευρωπαϊκό Κοινοβούλιο, μετά από διεξοδική συζήτηση, ενέκρινε στις 13 Μαΐου 1998, σε δεύτερη ανάγνωση, την κοινή θέση του Συμβουλίου σχετικά με την οδηγία του Ευρωπαϊκού Κοινοβουλίου και του Συμβουλίου όσον αφορά την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τη διαφήμιση και τη χορηγία υπέρ των προϊόντων καπνού, χωρίς να επιφέρει τροποποιήσεις. Κατόπιν τούτου, το Συμβούλιο εξέδωσε τη σχετική οδηγία κατά τη σύνοδό του της 22ας Ιουνίου 1998 ((Θα προσαρμοσθεί όταν εκδοθεί τυπικά η οδηγία. )).

Ειδικότερα, όσον αφορά τα ζητήματα που έθιξε το αξιότιμο μέλος του Κοινοβουλίου, σημειωτέον ότι το Συμβούλιο, κατά τις συζητήσεις του σχετικά με την πρόταση της Επιτροπής, επεδίωξε ιδιαιτέρως να καταλήξει σε κείμενο το οποίο θα λαμβάνει υπόψη τόσο την αποτελεσματική λειτουργία της εσωτερικής αγοράς όσο και τις απαιτήσεις για τη διασφάλιση υψηλού επιπέδου προστασίας της υγείας.

Οι αιτιολογίες οι οποίες κυριάρχησαν κατά τις εργασίες του Συμβουλίου σχετικά με την εν λόγω πρόταση οδηγίας επεξηγήθηκαν λεπτομερώς στις παραγράφους του αιτιολογικού και στην αιτιολογική έκθεση που διαβιβάσθηκαν στο Ευρωπαϊκό Κοινοβούλιο πριν από τη δεύτερη ανάγνωση. Εναπόκειται στα κράτη μέλη να θεσπίσουν τις κατάλληλες διατάξεις για την εφαρμογή της οδηγίας προκειμένου να επιτευχθούν οι επιδιωκόμενοι στόχοι.

Το Συμβούλιο υπενθυμίζει στο αξιότιμο μέλος του Κοινοβουλίου ότι εναπόκειται στην Επιτροπή να μεριμνήσει για την εφαρμογή των διατάξεων που έχουν θεσπισθεί από τα θεσμικά όργανα δυνάμει της Συνθήκης και ότι το Δικαστήριο είναι αρμόδιο για την ερμηνεία τους και για τη διασφάλιση της συμφωνίας τους με τη Συνθήκη.
ΓΡΑΠΤΗ ΕΡΩΤΗΣΗ E-0902/98 υποβολή: Bryan Cassidy (PPE) προς την Επιτροπή (26 Μαρτίου 1998)

Θέμα: Κατανομή των υπαλλήλων της Επιτροπής κατά εθνικότητα

Θα μπορούσε η Επιτροπή να παράσχει κατάσταση κατανομής των πλήρους απασχόλησης υπαλλήλων της κατά εθνικότητα και κατά βαθμό για τα έτη 1995, 1996 και 1997;

Απάντηση του κ. Liikanen εξ ονόματος της Επιτροπής (24 Απριλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0470/98 υποβολή: Richard Howitt (PSE) προς την Επιτροπή (27 Φεβρουαρίου 1998)

Θέμα: Άρθρο 10

Έχοντας υπόψη τις πιστώσεις του προϋπολογισμού 1994-98, ποιό είναι μέχρι τώρα το ακριβές ποσοστό των δαπανών των Διαρθρωτικών Ταμείων για το άρθρο 10 κατά την τρέχουσα περίοδο προγραμματισμού; Τι ποσόν θα πρέπει να προβλεφθεί στον προϋπολογισμό 1999 για να εξασφαλισθεί ότι το πρώτο 1% θα επιτευχθεί παντού; Έχει η Επιτροπή δεσμευθεί να υποβάλει σχετική πρόταση στο προσχέδιο προϋπολογισμού της για το 1999;

Απάντηση της κας Wulf- Mathies εξ ονόματος της Επιτροπής (7 Απριλίου 1998)

Στη διάρκεια της τρέχουσας περιόδου προγραμματισμού 1994-1999, χορηγήθηκαν 450 εκατ. ECU για δαπάνες, σύμφωνα με το άρθρο 10 του κανονισμού του Ευρωπαϊκού Ταμείου Περιφερειακής Ανάπτυξης (ΕΤΠΑ) ((ΕΕ L 193 της 31.7.1993 )). Αυτό αντιπροσωπεύει περίπου 0,56% του ΕΤΠΑ. Το ποσόν που αντιπροσωπεύει 1% θα πρέπει να είναι περίπου 800 εκατ. ECU. Ωστόσο, η Επιτροπή δεν προτίθεται να προβλέψει αύξηση μεγαλύτερη από 0,56% στην πρότασή της, για τον προϋπολογισμό του 1999.
ΓΡΑΠΤΗ ΕΡΩΤΗΣΗ E-0850/98 υποβολή: Johanna Maij-Weggen (PPE) προς την Επιτροπή (26 Μαρτίου 1998)

Θέμα: Διερεύνηση των επιπτώσεων στις γειτονικές χώρες, κατά τη θέσπιση κάθε είδους εθνικής νομοθεσίας

Γνωρίζει η Επιτροπή ότι, όπως απορρέει από εκθέσεις των Ευρωπεριφερειών, τα κράτη μέλη θεσπίζουν τακτικά νομοθεσία αντιβαίνουσα στη νομοθεσία γειτονικών χωρών, με αποτέλεσμα να δυσχεραίνει η θέση πολιτών και επιχειρήσεων στις παραμεθόριες περιοχές και ως εκ τούτου να περιορίζονται ή εκμηδενίζονται τα ωφέλη της κατάργησης των συνόρων στην Ευρωπαϊκή Ένωση;

Θα ήταν διατεθειμένη η Επιτροπή να εκπονήσει ευρωπαϊκή οδηγία, η οποία να υποχρεώνει όλα τα κράτη μέλη να εισαγάγουν την αρχή της «διερεύνησης των επιπτώσεων στις γειτονικές χώρες» κατά την εκπόνηση σχετικής εθνικής νομοθεσίας, τούτο δε προς αποφυγή παρομοίων αρνητικών συνεπειών;

Απάντηση του κ. Monti εξ ονόματος της Επιτροπής (5 Ιουνίου 1998)

Επί του παρόντος, η Επιτροπή εξετάζει διεξοδικά το πρόβλημα που έθεσε το Αξιότιμος Μέλος του Κοινοβουλίου και δε θα παραλείψει να την ενημερώσει σχετικά το ταχύτερο δυνατό.
ΓΡΑΠΤΗ ΕΡΩΤΗΣΗ E-0554/98 υποβολή: Alexandros Alavanos (GUE/NGL) προς την Επιτροπή (4 Μαρτίου 1998)

Θέμα: Περιφερειακό Επιχειρησιακό Πρόγραμμα Αττικής-Υποπρόγραμμα 2 Μέτρο 2.

Στο Περιφερειακό Επιχειρησιακό Πρόγραμμα Αττικής, το μέτρο 2 του υποπρογράμματος 2 αφορά αναπτυξιακές παρεμβάσεις και κυκλοφοριακή αναβάθμιση και αναφέρεται στα Βιολογικά Πάρκα, Βιολογικές περιοχές (ΒΙΟΠΑ, ΒΙΠΑ). Σύμφωνα με το χρονοδιάγραμμα θα έπρεπε να είχαν απορροφηθεί, ως δημόσια δαπάνη, 5990 εκατομμύρια Ecu μέχρι το 1997.

1. Ποια είναι η πορεία του υποπρογράμματος και ποιες ενέργειες έχουν προχωρήσει;

2. Εάν υπάρχουν καθυστερήσεις, πού εντοπίζονται και ποιες είναι οι κυριότερες αιτίες τους;

3. Υπήρξαν αλλαγές κατά τη διάρκεια της αναθεώρησης του ΚΠΣ; Σε τι ποσοστό του προϋπολογισμού;

4. Τι απορροφήσεις υπάρχουν μέχρι 31.12.1997;

5. Έχουν γίνει οι απαραίτητες ρυθμίσεις από τα Υπουργεία ΠΕΧΩΔΕ και Ανάπτυξης για τη δημιουργία ΒΙΟΠΑ, ΒΙΠΑ.

Απάντηση της κ. Wulf-Mathies εξ ονόματος της Επιτροπής (7 Μαΐου 1998)

Σύμφωνα με τους δημοσιονομικούς πίνακες που τροποποιήθηκαν στις 21 Οκτωβρίου 1997, η δημόσια δαπάνη του μέτρου 2.2. του επιχειρησιακού προγράμματος «Αττική» (βιομηχανικοί χώροι) που προγραμματίσθηκε έως το 1997, ανέρχεται σε 1 εκατ. ECU.

Το μέτρο αυτό δεν έχει αρχίσει πραγματικά να εφαρμόζεται, λόγω κυρίως των προβλημάτων που έχουν σχέση με το νομικό πλαίσιο, το οποίο αφορά τους βιομηχανικούς χώρους. Μόνο ορισμένες μελέτες γίνονται αυτή τη στιγμή. Δεν αποκλείεται, στο προσεχές μέλλον, να επανεξεταστεί η κατάσταση και να τροποποιηθεί αυτό το μέτρο, για να ληφθεί υπόψη η διαπιστούμενη καθυστέρηση.
ΓΡΑΠΤΗ ΕΡΩΤΗΣΗ E-1397/98 υποβολή: Leonie van Bladel (UPE) προς το Συμβούλιο (6 Μαΐου 1998)

Θέμα: Ερωτήματα σχετικά με την παροχή νομικής βοήθειας σε κρατούμενους από χώρες της ΕΕ στο Μαρόκο

1. Συνειδητοποιεί το Συμβούλιο την δυσχερή κατάσταση ατόμων από χώρες της Ευρωπαϊκής Ένωσης που θεωρούνται ύποπτα στο Μαρόκο, μια χώρα της οποίας δεν κατέχουν καθόλου τη γλώσσα, όπου δεν τους επιτρέπεται η πρόσβαση σε κατάλληλη νομική βοήθεια ούτε τους παρέχεται η δυνατότητα να χρησιμοποιήσουν επαγγελματίες διερμηνείς, ούτε διατίθεται πρόσφορη ανθρωπιστική βοήθεια;

2. Αντιλαμβάνεται το Συμβούλιο τί σοβαρές συνέπειες μπορεί να έχει μια τέτοια έλλειψη επαγγελματικής συμπαράστασης προς υπηκόους της ΕΕ κατά τη δίκη;

3. Γνωρίζει το Συμβούλιο ότι μεταξύ των κρατουμένων στο Μαρόκο που προέρχονται από κράτη μέλη της ΕΕ υπάρχουν ορισμένα άτομα ηλικίας άνω των 70 ετών, σε πλήρη πολιτιστική απομόνωση και κατά συνέπεια σε απελπιστική κατάσταση;

4. Γνωρίζει το Συμβούλιο το γεγονός ότι το ολλανδικό Υπουργείο Εξωτερικών, μετά την επίσκεψη αντιπροσωπείας ολλανδών υπαλλήλων υπό τον διευθυντή του Γραφείου «Αφρική» του Υπουργείου Εξωτερικών Damoiseaux, τον Οκτώβριο του 1997, δεν είχε πλέον καμία επαφή με τις αρχές του Μαρόκο προκειμένου να διεξαχθούν διαπραγματεύσεις σχετικά μετη σύναψη συνθήκης για την επαναφορά στην Ολλανδία καταδικασθέντων ούτως ώστε να εκτίσουν την επιβληθείσα ποινή σε ολλανδικές φυλακές;

5. Μπορεί να αναφέρει το Συμβούλιο για ποιό λόγο δεν έχει δοθεί συνέχεια στην πρόταση της κυβερνήσεως του Μαρόκο, του Οκτώβριου 1997, για τη διεξαγωγή διαπραγματεύσεων με την ολλανδική κυβέρνηση ούτως ώστε να συναφθεί σύμβαση προκειμένου οι Ολλανδοί υπήκοοι να εκτίουν τις ποινές τους στο ίδιο πολιτιστικό τους περιβάλλον, δηλαδή στην Ολλανδία; Τέτοιες συμβάσεις έχει ήδη υπογράψει η κυβέρνηση του Μαρόκο μεταξύ άλλων με τη Γαλλία, το Ηνωμένο Βασίλειο, την Ισπανία, την Πορτογαλία, τη Μάλτα και το Βέλγιο. Κατά το 1997, εντός εξαμήνου, η κυβέρνηση του Μαρόκο προσήλθε αφενός μεν σε διαπραγμάτευση της σχετικής συνθήκης με τη βελγική κυβέρνηση, αφετέρου δε σε υπογραφή της τελικής συμφωνίας με την βελγική κυβέρνηση. Για ποιούς λόγους η σύναψη τέτοιας συμφωνίας μεταξύ Ολλανδίας και Μαρόκο διαρκεί ακόμα περισσότερο;

Κοινή απάντηση στις γραπτές ερωτήσεις Ε-1396/98 και Ε-1397/98 (6 Ιουλίου 1998)

Τα ζητήματα που αναφέρονται στη γραπτή ερώτηση 1396/98 του αξιότιμου μέλους του Κοινοβουλίου καθώς και στα σημεία 4 και 5 της γραπτής ερώτησης 1397/98 δεν υπάγονται στην αρμοδιότητα του Συμβουλίου.

Τα ζητήματα που αναφέρονται στα σημεία 1, 2 και 3 της γραπτής ερώτησης 1397/98 δεν έχουν συζητηθεί στο Συμβούλιο.
ΓΡΑΠΤΗ ΕΡΩΤΗΣΗ E-0885/98 υποβολή: Bill Miller (PSE) προς την Επιτροπή (26 Μαρτίου 1998)

Θέμα: Πρόσβαση σε έγγραφα τεκμηρίωσης

Γνωρίζει η Επιτροπή την απόφαση του Πρωτοδικείου της 6ης Φεβρουαρίου 1998 (Υπόθ. Τ-124/96) όσον αφορά την πρόσβαση σε έγγραφα τεκμηρίωσης; Εάν ναι, σκοπεύει να τηρήσει το σημείο 6 της απόφασης που ορίζει ένα Κώδικα Συμπεριφοράς; εάν ναι, δέχεται η Επιτροπή ότι το σημείο 6 ορίζει ότι το κοινό θα έχει την ευρύτερη δυνατή πρόσβαση σε έγγραφα της Επιτροπής και του Συμβουλίου; Έγγραφα νοούνται σ' αυτή την περίπτωση όλα τα γραπτά κείμενα που περιέχουν υπάρχοντα δεδομένα και κατέχονται από την Επιτροπή ή το Συμβούλιο.

Απάντηση του κ. Santer εξ ονόματος της Επιτροπής (22 Απριλίου 1998)

Η Επιτροπή πληροφορεί το αξιότιμο μέλος του Κοινοβουλίου ότι στην απόφαση του Πρωτοδικείου της 6ης Φεβρουαρίου 1998 (υπόθεση Τ-124/96), τα σημεία 4 έως 6 εξηγούν σαφέστατα το σύστημα πρόσβασης στα έγγραφα που έθεσε σε εφαρμογή η Επιτροπή το 1994.

Στις 8 Φεβρουαρίου 1994, η Επιτροπή εξέδωσε την απόφαση 94/90/ΕΚΑΧ, ΕΚ, Ευρατόμ σχετικά με την πρόσβαση του κοινού στα έγγραφα της Επιτροπής ((ΕΕ L 46 της 18.2.1994. )). Η απόφαση αυτή, η οποία θέτει σε εφαρμογή έναν κώδικα συμπεριφοράς που εγκρίθηκε από κοινού με το Συμβούλιο στις 6 Δεκεμβρίου 1993, θέτει την αρχή ότι το κοινό διαθέτει την ευρύτερη δυνατή πρόσβαση στα εσωτερικά έγγραφα του οργάνου, με εξαίρεση εκείνα των οποίων η διάδοση θα μπορούσε να θίξει δημόσια ή ιδιωτικά συμφέροντα, ή τον εμπιστευτικό χαρακτήρα των αποφάσεών του.

Η Επιτροπή επιθυμεί να γνωστοποιήσει στο αξιότιμο μέλος ότι το μέλημά της για διαφάνεια επιβεβαιώνεται από στατιστικά στοιχεία. Για το 1997, μόλις 10% των σχετικών αιτήσεων δεν έγιναν δεκτές βάσει μιας από τις εξαιρέσεις που προβλέπονται στον κώδικα συμπεριφοράς.
ΓΡΑΠΤΗ ΕΡΩΤΗΣΗ E-1091/98 υποβολή: Graham Mather (PPE) προς την Επιτροπή (7 Απριλίου 1998)

Θέμα: Σχέδιο οδηγίας για την προσέγγιση των νομοθεσιών, διατάξεων και διοικητικών θέσεων των κρατών μελών σχετικά με τη διαφήμιση των προοόντων καπνού

Έχει πραγματοποιήσει η Επιτροπή μελέτη του οικονομικού αντικτύπου σχετικά με τη ως άνω πρόταση οδηγίας, συγκεκριμένα όσον αφορά τον τομέα της διαφημίσεως και τον κόσμο του αθλητισμού και τους τομείς που σχετίζονται με αυτόν;

Απάντηση του κ. Flynn εξ ονόματος της Επιτροπής (30 Απριλίου 1998)

Η Επιτροπή δεν έχει εκπονήσει μελέτη οικονομικού αντικτύπου σχετικά με αυτή την πρόταση οδηγίας. Η οδηγία αποβλέπει στην προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη διαφήμιση και τη χορηγία προϊόντων καπνού ενόψει της άρσης των φραγμών μέσα στην εσωτερική αγορά. Άρα θα ήταν δύσκολο να δοθεί κάποια εκτίμηση για τον αντίκτυπό της δεδομένων των σημερινών περιορισμών στο επίπεδο των κρατών μελών και του αποτελέσματος που θα έχουν οι μεταβατικές περίοδοι που προβλέπονται μέσα στην κοινή θέση που υιοθέτησε το Συμβούλιο στις 12 Φεβρουαρίου 1998, πάνω σε όλους τους εμπλεκόμενους τομείς. Ένα πρόσθετο στοιχείο που πρέπει να ληφθεί υπόψη είναι η αναμενόμενη μείωση της κατανάλωσης καπνού, την οποία η Παγκόσμια Οργάνωση Υγείας θεωρεί ότι ευθύνεται για περισσότερους από 500 000 θανάτους ετησίως στην Κοινότητα.